MFC ออกกองตราสารหนี้ใน-ตปท.ลงทุนตราสารหนี้ ขายถึง 6 มิ.ย.นี้
MFC ออกกองตราสารหนี้ใน-ตปท. ลงทุนตราสารหนี้ ขายถึง 6 มิ.ย.นี้
27 พ.ค. 2559

นางสาวประภา ปูรณโชติ กรรมการผู้จัดการ บริษัทหลักทรัพย์จัดการกองทุน เอ็มเอฟซี หรือ บลจ.MFC เปิดเผยว่า บริษัทเปิดขายกองทุนรวมที่ลงทุนตราสารหนี้ทั้งในและต่างประเทศ กองทุนเปิดเอ็มเอฟซี สเตเบิ้ล อินคัม ฟันด์ 19 (MSI 19) ลงทุนตราสารหนี้ที่ออกโดยภาครัฐและเอกชนทั้งในและนอกประเทศที่ได้รับการจัดอันดับความน่าเชื่อถือ มูลค่าโครงการ 1.000 ล้านบาท อายุประมาณ 3 ปี 
โดยกองทุนดังกล่าวจะรับซื้อคืนหน่วยลงทุนอัตโนมัติทุก 3 เดือนเฉพาะผลตอบแทนในอัตราเฉลี่ยไม่น้อยกว่าร้อยละ 2.75 ต่อปีของมูลค่าหน่วยลงทุนที่ตราไว้ (10 บาท) เมื่อกองทุนเปิด MSI 19 ครบอายุกองทุน บริษัทจะรับซื้อคืนหน่วยลงทุนโดยอัตโนมัติทั้งหมด และสับเปลี่ยนไปยังกองทุนเปิดเอ็มเอฟซี พันธบัตรตลาดเงินหรือกองทุนเปิด MM-GOV เพื่อสนับสนุนการลงทุนของผู้ถือหน่วยลงทุนอย่างต่อเนื่องต่อไป
ทั้งนี้กองทุนเปิด MSI 19 จะเน้นนำเงินไปลงทุนในตราสารหนี้ที่มีโอกาสได้รับผลตอบแทนที่ดี เช่น ตั๋วเงินคลัง พันธบัตรรัฐบาล พันธบัตรธนาคารแห่งชาติ พันธบัตรรัฐวิสาหกิจ ตราสารหนี้ที่ออกโดยนิติบุคคลที่มีกฏหมายเฉพาะจัดตั้งขึ้น ตราสารหนี้ที่ออกโดยธนาคารพาณิชย์ หรือธนาคารต่างประเทศ หรือตราสารหนี้เอกชนที่ได้รับการจัดอันดับความน่าเชื่อถือในอันดับที่สามารถลงทุนได้ (Investment Grade) ซึ่งกองทุนเปิด MSI 19 จะลงทุนเพียงครั้งเดียว และถือทรัพย์สินไว้จนครบอายุของทรัพย์สินนั้น  นอกจากนี้กองทุนจะลงทุนในสัญญาซื้อขายล่วงหน้า (Derivatives) เพื่อป้องกันความเสี่ยงด้านอัตราแลกเปลี่ยนเงินแบบเต็มจำนวน (Fully hedge)  ทั้งนี้ ปัจจัยความเสี่ยงที่อาจมีผลต่อกองทุน ได้แก่ ความสามารถในการชำระหนี้ของผู้ออกตราสาร และความเสี่ยงจากการลงทุนในต่างประเทศ
อนึ่ง กองทุนเปิด MSI 19 เหมาะสำหรับผู้ที่รับความเสี่ยงจากการลงทุนในตราสารหนี้ทั้งในและต่างประเทศ และคาดหวังผลตอบแทนในระยะปานกลางถึงระยะยาว โดยสามารถลงทุนได้อย่างน้อยประมาณ 3 ปี และผู้ลงทุนต้องศึกษาข้อมูลเพื่อทำความเข้าใจลักษณะสินค้า เงื่อนไขผลตอบแทน และความเสี่ยงก่อนการตัดสินใจลงทุน
สำหรับตัวอย่างตราสารที่จะลงทุนซึ่งได้รับการจัดอันดับความน่าเชื่อถือในระดับ BBB+ ได้แก่ หุ้นกู้ภาคเอกชนตัวที่ 1 ลงทุนร้อยละ 20 ผลตอบแทนที่คาดว่าจะได้รับร้อยละ 0.60 ต่อปี หุ้นกู้ภาคเอกชนตัวที่ 2 ลงทุนร้อยละ 15 ผลตอบแทนที่คาดว่าจะได้รับร้อยละ 0.53 ต่อปี หุ้นกู้ภาคเอกชนตัวที่ 3 ลงทุนร้อยละ 23.75 ผลตอบแทนที่คาดว่าจะได้รับร้อยละ 0.62 ต่อปี หุ้นกู้ภาคเอกชนตัวที่ 4 ลงทุนร้อยละ 23.75 ผลตอบแทนที่คาดว่าจะได้รับร้อยละ 0.62 ต่อปี หุ้นกู้ภาคเอกชนตัวที่ 5 ลงทุนร้อยละ 9.50 ผลตอบแทนที่คาดว่าจะได้รับร้อยละ 0.33 ต่อปี หุ้นกู้ภาคเอกชนตัวที่ 6 ลงทุนร้อยละ 5 ผลตอบแทนที่คาดว่าจะได้รับร้อยละ 0.16 ต่อปี และพันธบัตรรัฐบาลไทย ลงทุนร้อยละ 3 ผลตอบแทนที่คาดว่าจะได้รับร้อยละ 0.04 ต่อปี โดยกองทุนอาจพิจารณาลงทุนในตราสารอื่นแทนหรือเพิ่มเติมซึ่งมีอันดับความน่าเชื่อถือในอันดับที่สามารถลงทุนได้ คือ ไม่ต่ำกว่า BBB-
ทั้งนี้ ประมาณการผลตอบแทนจากการลงทุนของกองทุนเปิด MSI 19 ร้อยละ 2.90 ต่อปี ประมาณการค่าใช้จ่ายกองทุนร้อยละ 0.15 และประมาณการผลตอบแทนหลังหักค่าใช้จ่ายร้อยละ 2.75 ต่อปี หากไม่สามารถลงทุนให้เป็นไปตามที่กำหนดไว้เนื่องจากสภาวะตลาดมีการเปลี่ยนแปลงไป  บริษัทจัดการอาจไม่รับซื้อคืนหน่วยลงทุนตามอัตราดังกล่าว